Турция планира операция "Пролет на мира", започва с бомбандировки | Вестник "ДУМА"
20 Октомври 2019неделя16:48 ч.
Турция планира операция "Пролет на мира", започва с бомбандировки
сряда, 09 Октомври 2019 / 15:56
Турция ще започне военната си операция срещу кюрдските въоръжени формирования в Североизточна Сирия с бомбардировка на ключови позиции и сухопътно нахлуване на вече подготвените за това хиляди бойци от „Свободната сирийска армия“. Това твърди турското електронно издание Ahval, като се позовава на съобщения в местната преса.
Операцията, наречена от Анкара „Пролет на мира“ ще започне с артилерийска бомбардировка на ключови позиции на сирийските кюрдски „Отряди за народна самоотбрана“ и „Сирийските демократични сили“, включително бази, командни щабове, тренировъчни лагери и оръжейни складове, съобщава проправителственият вестник Yeni Safak, цитиран от Фокус.
Турските военни прекараха месеци в събиране на сили на южната граница на страната, за да се подготвят за нападение над районите, контролирани от СДС и съюзнически групировки, които Анкара разглежда като терористи поради връзките им с „Работническата партия на Кюрдистан“, която води 30-годишна война на територията на Турция.
Френският президент Еманюел Макрон е бил много разтревожен от възможността за евентуална турска военна операция в региона на Северна Сирия, контролиран от силите на кюрдите, предава АFP, като се позовава на източници на президентството в Париж.
Президентът на Иран Хасан Роухани призова Турция да се въздържа и да избягва военни действия в Северна Сирия, докато силите на Анкара вече са концентрирани и са готови да проведат операция в овакантените от САЩ кюрдски райони в близкоизточната страна, предава Reuters.